24. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ  ΟΙΚΟΝΟΜΙΑΣ Αριθ. 4920 της 10 Φεβρ./13 Μαρτ. 1985 (ΦΕΚ Β΄ 129) Σύσταση Συντονιστικής Επιτροπής Υποθέσεων Ευρωπαϊκής Τράπεζας Επενδύσεων στο Υπουργείο Εθνικής Οικονομίας. 1.Συστήνεται στο Υπουργείο Εθνικής Οικονομίας Συντονιστική Επιτροπή Υποθέσεων Ευρωπαϊκής Τράπεζας Επενδύσεων. Η Επιτροπή υπάγεται απευθείας στον Υπουργό Εθνικής Οικονομίας (Έλληνα Διοικητή της Τράπεζας) προΐσταται δε αυτής ο Έλληνας εκπρόσωπος στο Διοικητικό Συμβούλιο της Τράπεζας. 2.Αρμοδιότητες της Επιτροπής είναι οι ακόλουθες: α)Η, εντός των πλαισίων της εκάστοτε οικονομικής πολιτικής, μεγιστοποίηση της απορρόφησης δανειακών πόρων από την Ευρωπαϊκή Τράπεζα Επενδύσεων και το Νέο Κοινοτικό Όργανο. β)Η παρακολούθηση των υπό διαπραγμάτευση ή εκτέλεση συμβάσεων μεταξύ του Ελληνικού Δημοσίου και της Ευρωπαϊκής Τράπεζας Επενδύσεων και ο εντοπισμός των τυχόν προβλημάτων που προκύπτουν. γ)Η συνεχής επαφή με τη Διοίκηση της Τράπεζας και τους Επενδυτικούς Φορείς του Ελληνικού Δημοσίου με σκοπό τη συλλογή στοιχείων για την προώθηση των εργασιών. Η Επιτροπή σε συνεργασία με τις καθ’ ύλην αρμόδιες υπηρεσίες του Υπουργείου Εθνικής Οικονομίας και τους επιμέρους φορείς υποβάλλει προτάσεις στην πολιτική ηγεσία του Υπουργείου για την επίλυση τυχόν προβλημάτων που ανακύπτουν. Οι προτάσεις αυτές θα περιλαμβάνουν και τις απόψεις των καθ’ ύλην αρμόδιων υπηρεσιών του Υπουργείου ή των άλλων φορέων. δ)Η παρακολούθηση των εξελίξεων που σημειώνονται στις δραστηριότητες της Τράπεζας και οι οποίες επηρεάζουν τα ελληνικά συμφέροντα. Η ενημέρωση της Επιτροπής γίνεται με ευθύνη των αρμόδιων οργανικών μονάδων του Υπουργείου Εθνικής Οικονομίας, των «συντονιστών» για θέματα Ευρωπαϊκής Τράπεζας που θα οριστούν από τα καθ’ ύλην αρμόδια Υπουργεία και της Μόνιμης Ελληνικής Αντιπροσωπείας στις Ευρωπαϊκές Κοινότητες (ΜΑΕΚ/Βρυξελλών). ε)Η προετοιμασία των Ελλήνων εκπροσώπων στο Συμβούλιο Διοικητών ή στο Διοικητικό Συμβούλιο της Τράπεζας, για τα θέματα που συζητούνται κατά τις τακτικές ή έκτακτες συνεδριάσεις. στ)Η υποβολή περιοδικών (τριμηνιαίων) και ετήσιων εκθέσεων προς τον Υπουργό Εθνικής Οικονομίας για την πορεία των εργασιών της Επιτροπής και την εξέλιξη της συμμετοχής της χώρας στις δραστηριότητες της Τράπεζας και του Νέου Κοινοτικού Οργάνου. 3.Μέλη της Επιτροπής ορίζονται γλωσσομαθείς μόνιμοι υπάλληλοι όλων των Κλάδων, ή υπάλληλοι με σύμβαση εργασίας, ή με σύμβαση έργου. Ο αριθμός τους και η σύνθεση της Επιτροπής ποικίλει αναλόγως του όγκου εργασίας. Μέχρις εκδόσεως νέας αποφάσεως μέλη της Επιτροπής ορίζονται οι εξής: α)Αγραφιώτης Γ., Υπάλληλος της ΔΙΚΥ β)Μπίρης Γ., Υπάλληλος της Α΄ Δ/νσης Δημοσίων Επενδύσεων. γ)Κράια Ε., Υπάλληλος της ΔΟΧΟ. 